b'\n_START_ARTICLE_\nKebab\n_START_PARAGRAPH_\nKebab on mausteinen liharuoka, jota myyd\xc3\xa4\xc3\xa4n enimm\xc3\xa4kseen pikaruokana. Nyky\xc3\xa4\xc3\xa4n tarjoiltu hampurilaista muistuttava kebab on alun perin kotoisin L\xc3\xa4hi-id\xc3\xa4n ja Keski-Aasian kansojen keitti\xc3\xb6ist\xc3\xa4 ja se on kuulunut jo kauan my\xc3\xb6s useiden muiden V\xc3\xa4limeren kansojen ruokavalioon._NEWLINE_Lajityypin monista muunnelmista turkkilaistyylinen d\xc3\xb6ner kebab on yleisin. Kebabissa kartionmuotoista, jopa metrin korkuista, hiljalleen k\xc3\xa4\xc3\xa4ntyv\xc3\xa4\xc3\xa4 lihavarrasta paistetaan hiljaisella tulella niin, ett\xc3\xa4 ylh\xc3\xa4\xc3\xa4lt\xc3\xa4 valuva rasva voitelee alemmat kerrokset pit\xc3\xa4en lihan mureana. Tarjoilemista varten kartiosta veistell\xc3\xa4\xc3\xa4n suikaleita veitsell\xc3\xa4. Joitakin versioita voi ostaa tavallisesta ruokakaupasta pakasteina, ja moni kebabia myyv\xc3\xa4 ravintola k\xc3\xa4ytt\xc3\xa4\xc3\xa4 teollisesti valmistettua lihaa. _NEWLINE_Alkuper\xc3\xa4maissa kebab voi tarkoittaa mit\xc3\xa4 tahansa paahdettua naudan-, sian- tai lampaanlihaa tai kanaa, ja kebablajeja on useita. Turkkilainen \xc5\x9fi\xc5\x9f kebap, Kreikassa souvlaki, on grillivarras. Kreikassa d\xc3\xb6nerkebabia hyvin paljon muistuttava ruokalaji on nimelt\xc3\xa4\xc3\xa4n gyros. Pakistanista kotoisin oleva shami kebab, joka on maahanmuuttajien mukana l\xc3\xb6yt\xc3\xa4nyt tiens\xc3\xa4 my\xc3\xb6s Isoon-Britanniaan, taas muistuttaa makkaraa tai jauhelihapihvi\xc3\xa4. Suomessa kebabina tunnettu d\xc3\xb6ner tunnetaan useissa maissa arabiasta l\xc3\xa4ht\xc3\xb6isin olevalla nimell\xc3\xa4 shawarma._NEWLINE_Kebab tarjoillaan usein riisin tai perunoiden kanssa lautasella tai pitaleiv\xc3\xa4n sis\xc3\xa4ss\xc3\xa4, salaatin ja erilaisten kastikkeiden kera._NEWLINE_Kebabia on markkinoilla nyky\xc3\xa4\xc3\xa4n my\xc3\xb6s vegaanisena versiona.\n_START_SECTION_\nHistoria\n_START_PARAGRAPH_\nAlun perin sana kebab (persiaksi \xda\xa9\xd8\xa8\xd8\xa7\xd8\xa8, kab\xc4\x81b ja turkiksi kebap) tarkoittaa grillattua tai paahdettua lihaa. L\xc3\xa4hi-id\xc3\xa4ss\xc3\xa4 kebabia on sy\xc3\xb6ty jo niin kauan, ett\xc3\xa4 nimen alkuper\xc3\xa4 on h\xc3\xa4m\xc3\xa4r\xc3\xa4n peitossa, vaikka Persiaa ja Irania arvellaankin ruokalajin kodiksi. Varhaisin maininta kebabista on bagdadilaisen Ibn Sayyar al-Warraqin keittokirjasta Kitab al-tabikh 900-luvulta.\n_START_SECTION_\nPitakebab\n_START_PARAGRAPH_\nEurooppalaistyylisen kebabin is\xc3\xa4ksi on kutsuttu Turkissa syntynytt\xc3\xa4 Mahmut Ayg\xc3\xbcnia (1921\xe2\x80\x932009), joka muutti Saksaan 16-vuotiaana ja tarjoili ensimm\xc3\xa4isen kerran ravintolassaan Berliiniss\xc3\xa4 kebabia pitaleiv\xc3\xa4ll\xc3\xa4 (lavash) vuonna 1971. T\xc3\xa4t\xc3\xa4 ennen kebabia oli saanut riisin kanssa, mutta leip\xc3\xa4\xc3\xa4n k\xc3\xa4\xc3\xa4riminen muutti sen mukaan otettavaksi pikaruoaksi. Ayg\xc3\xbcn kehitti my\xc3\xb6s jogurttikastikkeen.\n_START_SECTION_\nKebab Suomessa\n_START_PARAGRAPH_\nSuomeen kebab tuli 1980-luvun alussa, kun Veikko ja Tuula Huhtakangas perustivat Suomen ensimm\xc3\xa4isen kebab-ravintolan Otavankadulle Poriin 1982. T\xc3\xa4t\xc3\xa4 ennen kebab oli kuulunut hotelli Tornin Balkan Grill -ravintolan tarjontaan jo 1960-luvulla._NEWLINE_Suomessa kebabiin k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 naudanlihaa ja broileria, Pohjois-Suomessa my\xc3\xb6s poronlihaa.'